ΠΡΩΤΟΚΟΛΛΟ 38 σχετικά με το χρηματοδοτικό μηχανισμό

Άρθρο 1

1. Ο χρηματοδοτικός μηχανισμός παρέχει χρηματοδοτική στήριξη για την αναπτυξιακή και διαρθρωτική προσαρμογή των περιοχών που αναφέρονται στο άρθρο 4, υπό μορφή μειώσεων επιτοκίων επί χορηγούμενων δανείων, αφενός και, αφετέρου, υπό μορφή άμεσων επιχορηγήσεων.

2. Ο χρηματοδοτικός μηχανισμός χρηματοδοτείται από τα κράτη της ΕΖΕΣ. Τα κράτη αυτά δίδουν εντολή στην Ευρωπαϊκή Τράπεζα Επενδύσεων, η οποία εκτελεί την εντολή αυτή σύμφωνα με τα ακόλουθα άρθρα. Τα κράτη της ΕΖΕΣ συγκροτούν μια Επιτροπή Χρηματοδοτικού Μηχανισμού, η οποία λαμβάνει τις αποφάσεις που προβλέπονται από τα άρθρα 2 και 3 όσον αφορά τις μειώσεις επιτοκίου και τις επιχορηγήσεις.

Άρθρο 2

1. Οι μειώσεις επιτοκίου που προβλέπονται στο άρθρο 1 ισχύουν για δάνεια που χορηγούνται από την Ευρωπαϊκή Τράπεζα Επενδύσεων και εκφράζονται, στο μέτρο του δυνατού, σε Ecu.

2. Η μείωση επιτοκίου επί των δανείων αυτών ισούται με τρεις ποσοστιαίες μονάδες ετησίως σε σχέση με τα επιτόκια που εφαρμόζει η Ευρωπαϊκή Τράπεζα Επενδύσεων και ισχύει για δέκα χρόνια για καθένα από τα δάνεια αυτά.

3. Παρέχεται περίοδος χάριτος δύο ετών πριν από την έναρξη αποπληρωμής, σε ισόποσες δόσεις, του κεφαλαίου.

4. Η χορήγηση των μειώσεων επιτοκίου υπόκειται σε έγκριση της Επιτροπής Χρηματοδοτικού Μηχανισμού της ΕΖΕΣ και σε γνωμοδότηση της Επιτροπής των ΕΚ.

5. Ο συνολικός όγκος των επιλέξιμων δανείων για τις μειώσεις επιτοκίου που προβλέπονται στο άρθρο 1, κατά την περίοδο 1993 έως και 1997, ανέρχεται στο ποσό των 1.500 εκατ. Ecu, και αναλαμβάνεται σε ισόποσες δόσεις.

Άρθρο 3

1. Ο συνολικός όγκος των επιχορηγήσεων που προβλέπονται στο άρθρο 1 ανέρχεται στο ποσό των 500 εκατ. Ecu, και αναλαμβάνεται σε ισόποσες δόσεις κατά την περίοδο 1993 έως και 1997.

2. Η Ευρωπαϊκή Τράπεζα Επενδύσεων καταβάλλει τις επιχορηγήσεις με βάση τις προτάσεις που υποβάλλουν τα δικαιούχα κράτη μέλη της ΕΚ και μετά από γνωμοδότηση της Επιτροπής των ΕΚ και έγκριση της Επιτροπής Χρηματοδοτικού Μηχανισμού της ΕΖΕΣ, που τηρούνται ενήμερες καθ' όλη τη διάρκεια της διαδικασίας.

Άρθρο 4

1. Η χρηματοδοτική ενίσχυση που προβλέπεται στο άρθρο 1 παρέχεται μόνο για την υλοποίηση σχεδίων των δημόσιων αρχών και των δημόσιων ή ιδιωτικών επιχειρήσεων στην Ελλάδα, τη Νήσο της Ιρλανδίας, την Πορτογαλία και τις περιοχές της Ισπανίας που αναφέρονται στο προσάρτημα. Το μερίδιο κάθε περιοχής στη συνολική χρηματοδοτική ενίσχυση καθορίζεται από την Επιτροπή, η οποία εν συνεχεία ενημερώνει σχετικά τα κράτη της ΕΖΕΣ.

2. Δίδεται προτεραιότητα στα σχέδια που αφορούν ιδίως το περιβάλλον (συμπεριλαμβανομένης της πολεοδομικής ανάπτυξης), τις μεταφορές (συμπεριλαμβανομένων των υποδομών μεταφορών) ή την εκπαίδευση και κατάρτιση. Κατά την αξιολόγηση των σχεδίων που υποβάλλονται από ιδιωτικές επιχειρήσεις, δίνεται ιδιαίτερη έμφαση στις μικρομεσαίες επιχειρήσεις.

3. Το υψηλότερο στοιχείο επιχορήγησης για καθένα από τα ενισχυόμενα από τον χρηματοδοτικό μηχανισμό σχέδια καθορίζεται σε επίπεδο που δεν είναι ασυμβίβαστο με τις πολιτικές που εφαρμόζει η Κοινότητα σ' αυτό τον τομέα.

Άρθρο 5

Τα κράτη της ΕΖΕΣ συμφωνούν με την Ευρωπαϊκή Τράπεζα Επενδύσεων και την Επιτροπή των ΕΚ τις διατάξεις που θεωρούν αμοιβαία επωφελείς για την εξασφάλιση της καλής λειτουργίας του χρηματοδοτικού μηχανισμού. Στα πλαίσια αυτά, λαμβάνονται επίσης οι αποφάσεις σχετικά με το κόστος διαχείρισης του χρηματοδοτικού μηχανισμού.

Άρθρο 6

Η Ευρωπαϊκή Τράπεζα Επενδύσεων δικαιούται να παρίσταται ως παρατηρητής στις συνεδριάσεις της Μικτής Επιτροπής του ΕΟΧ όταν η ημερήσια διάταξη περιλαμβάνει θέματα τα οποία σχετίζονται με τον χρηματοδοτικό μηχανισμό και αφορούν την Ευρωπαϊκή Τράπεζα Επενδύσεων.

Άρθρο 7

Η Μικτή Επιτροπή του ΕΟΧ θεσπίζει, εάν αυτό είναι αναγκαίο, συμπληρωματικές διατάξεις για τη λειτουργία του χρηματοδοτικού μηχανισμού.

Προσάρτημα

Κατάλογος επιλέξιμων ισπανικών περιοχών

Andalucia

Asturias

Castilla y Leσn

Castilla-La Mancha

Ceuta-Melilla

Valencia

Extremadura

Galicia

Islas Canarias

Murcia